S’executen les primeres actuacions dels pressupostos participatius 2018
18 de Gener de 2019

L’Ajuntament de Llíria ha començat a executar les primeres propostes escollides per la ciutadania als pressupostos participatius de 2018, que es posaven en marxa este any per primera vegada. Durant les pròximes setmanes, estes idees seran una realitat amb la inversió d’un total de 36.190 euros.

La primera de les accions en vore la llum ha sigut la instal·lació de nous bancs a la zona de l’avinguda dels Furs, en una actuació corresponent a la zona A del casc urbà. Esta proposta va rebre el suport de la ciutadania per la funcionalitat d’este tipus de mobiliari urbà en un dels eixos comercials de la localitat que, a més, és una zona molt transitada per la ciutadana de la tercera edat.

Per altra banda, la pròxima setmana s’executarà la segona de les propostes escollides: la plantació d’arbres “El bosc de la benvinguda”, corresponent a la zona B del cas urbà. Este bosc s’inaugurarà el pròxim 26 de gener, amb la plantació d’un arbre per cada xiquet o xiqueta nascuts durant l’any 2017.

Pel que fa a les urbanitzacions, hi ha projectada l’execució d’una sèrie de millores a la urbanització Sant Vicent, que permetran millorar l’estat dels carrers de la zona residencial.

L’execució de les tres propostes escollides ha deixat un remanent pressupostari que es destinarà a incrementar la partida dels pressupostos participatius del 2019. Amb esta acció, la pròxima edició permetrà “abordar projectes més ambiciosos, que puguen satisfer les demandes que el veïnat ja ens ha transmés en esta primera edició dels pressupostos participatius o plantejar-ne de noves” ha explicat la regidora de Participació Ciutadana, Empar Llàcer.

Per últim, l’edila ha volgut valorar de manera positiva este procés de participació del veïnat i espera “que la participació augmente en la pròxima edició amb l’objectiu d’aprofitar esta iniciativa amb les propostes més beneficioses per a la nostra ciutat”.